บอร์ด AEC ไฟเขียวเพิ่มทุนขาย RO รับแผนลงทุน “ไทย สมายล์ บัส”
บอร์ด AEC ไฟเขียวเพิ่มทุนขาย RO รับแผนลงทุน “ไทย สมายล์ บัส”
12 เม.ย. 2564

นางสาวออมสิน ศิริ ประธานเจ้าหน้าที่บริหาร บริษัทหลักทรัพย์ เออีซี จำกัด (มหาชน) หรือ AEC เปิดเผยว่า ที่ประชุมคณะกรรมการบริษัทฯ ในวันที่ 9 เมษายน 2564 ที่ผ่านมา มีมติอนุมัติการเพิ่มทุนและจัดสรรหุ้นสามัญเพิ่มทุนให้ผู้ถือหุ้นเดิม (Rights Offering) จำนวน 2,856.58 ล้านหุ้น สัดส่วน 3 หุ้นเดิมต่อ 2 หุ้นใหม่ ราคาเสนอขายหุ้นละ 0.35 บาท ขึ้น XR วันที่ 27 พ.ค.2564 จองซื้อและชำระค่าหุ้นระหว่างวันที่ 21-25 มิ.ย.2564
“การเพิ่มทุนขาย RO ในครั้งนี้ เตรียมนำเงินไปใช้สำหรับการลงทุน เป็นทุนหมุนเวียน รวมถึงการชำระหนี้ และที่สำคัญคือ จะเป็นเงินทุนสำหรับใช้ลงทุนใน “ไทย สมายล์ บัส” ซึ่งประกอบธุรกิจการขนส่งผู้โดยสารด้วยรถประจำทางในกรุงเทพฯ และปริมณฑล ที่มีโอกาสการเติบโตในอนาคต และเป็นการเพิ่มแหล่งที่มาของรายได้ รวมถึงกระจายความเสี่ยงการดำเนินธุรกิจให้เติบโตอย่างแข็งแกร่งและยั่งยืนในอนาคต”
ทั้งนี้ ที่ประชุมคณะกรรมการมีมติแก้ไข กำหนดการประชุมสามัญผู้ถือหุ้นจากเดิมวันที่ 26 เม.ย. เป็นวันที่ 20 พ.ค. 2564 กำหนดรายชื่อผู้มีสิทธิเข้าร่วมประชุม (Record date) วันที่ 27 เม.ย.2564
นอกจากนี้ ยังมีมติอนุมัติการปรับแผนการปรับโครงสร้างทุน ด้วยการรวมพาร์จาก 5 หุ้น เป็น 1 หุ้น (จากเดิม 6 หุ้น เป็น 1 หุ้น) ก่อนที่จะลดทุน เพื่อล้างขาดทุนสะสม และส่วนต่ำมูลค่าหุ้น ซึ่งเป็นไปตามแนวทางเดิมที่คณะกรรมการได้เคยพิจารณาอนุมัติไว้